ZMLUVA O DIELO

Dodanie a montáž výťahu

uzatvorená podľa § 536 a nasl. zák. č. 513/91 Zb. (Obchodný zákonník)

Názov: **Mesto Senica**

Adresa organizácie Štefánikova 1408/56, 905 25 Senica

v zastúpení: Ing. Mgr. Martin Džačovský, primátor mesta

IČO: 00309974

DIČ: 2021039845

Bankové spojenie: Príma banka Slovensko, a.s.

Číslo účtu: SK11 5600 0000 0026 0109 0004

(ďalej iba ako „ objednávateľ “)

a

**Zhotoviteľ:**

Názov:

Sídlo:

Zastúpené:

IČO:

DIČ:

IČ DPH:

Bankové spojenie:

IBAN:

Zapísaný:

(ďalej iba ako „ zhotoviteľ “)

**Preambula**

1. Táto zmluva sa uzatvára ako výsledok verejného obstarávania, v zmysle § 3 a § 56 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

2. Objednávateľ na obstaranie predmetu tejto zmluvy použil postup podľa § 117 zákona o verejnom obstarávaní zákazky

**„Zariadenie sociálnych služieb – Prístavba lôžkového evakuačného výťahu“**

**Čl. I.**

# Všeobecné ustanovenie

Touto zmluvou sa zaväzuje zhotoviteľ vykonať dielo podľa čl. II. a objednávateľ sa zaväzuje dielo prevziať a zaplatiť za jeho vykonanie dohodnutú cenu.

**Čl. II.**

**Predmet zmluvy**

1. Zhotoviteľ sa zaväzuje dodať, namontovať a uviesť do prevádzky pre objednávateľa nové výťahové zariadenie v objekte objednávateľa v počte 1 kus evakuačný výťah:

 XXXXXXX.

2. Miesto montáže: **Zariadenie sociálnych služieb Senica, n.o., Štefánikova 1598/11B, 905 01 Senica**

 **Čl. III**

**Rozsah a obsah predmetu zmluvy**

1. Zhotovením diela sa rozumie:

Montáž a dodávka 1 ks nového evakuačného výťahu XXXXXXX vrátane všetkých prvkov, výrobkov a zariadení potrebných k riadnej prevádzke tohto výťahu, pričom rozsah prac a dodávok materiálov je nasledovný:

Dodávka zariadení výťahu vrátane hlavného vypínača, rebríka pre vstup do priehlbni a osvetlenia šachty, montáž zariadenia výťahu, technická dokumentácia, doprava, skúšky (vrátane 1. úradnej skúšky za účasti akreditovanej osoby), odovzdanie výťahu objednávateľovi a zaškolenie obsluhy.

2.**Technická špecifikácia výťahu bude** uvedená ako  príloha č. 1 ktorá tvorí neoddeliteľnú súčasť tejto zmluvy.

**Čl. IV.**

**Cena diela a fakturačné podmienky**

1. Cena za zhotovenie diela podľa tejto zmluvy je stanovená dohodou zmluvných strán v zmysle

zákona č. 18/1996 Z.z. ako cena maximálna.

Konečná cena o dielo zahŕňa všetky náklady zhotoviteľa spojené s prípravou, plnením, dokončením a odovzdaním predmetu zmluvy (najmä, ale nie výlučne, náklady na tech. dokumentáciu výťahu vrátane schválenia autorizovanou osobou, kompletnú dodávku nových dielov podľa cenovej ponuky vrátane dopravy, montáž nových dielov výťahu a jeho odovzdanie za účasti Technickej inšpekcie, náklady na zriadenie staveniska, dokumentáciu, réžiu zhotoviteľ a pod.).

2. Cena bude zúčtovaná zhotoviteľom v súlade so zákonom č. 222/2004 Z.z. o dani z pridanej hodnoty, t.j. vrátane 20% DPH z dohodnutej ceny diela. Táto sadzba bude zmenená len v tom prípade, ak v dobe vyúčtovania bude sadza DPH upravená zákonom.

Konečná cena za 1 ks

|  |  |  |
| --- | --- | --- |
| **Cena výťahu** |   |  **.......... EUR** |
| **Cena montáže výťahu** |   |  **.......... EUR** |
| **Celková cena spolu bez DPH** |   |  **.......... EUR** |
| **DPH 20%** |  |  **.......... EUR** |
| **Cena spolu s DPH** |   |  **.......... EUR** |

3. Zhotoviteľ je oprávnený vyfakturovať a objednávateľ je povinný uhradiť cenu diela

 nasledovne:

1. prvú faktúru vo výške 30 % z celkovej ceny diela ............... **EUR s DPH** vystaví dodávateľ

po uplynutí 15 dní od nadobudnutia účinnosti zmluvy o dielo,

1. druhú faktúru vo výške 40 % z celkovej ceny diela ............... **EUR s DPH**  vystaví dodávateľ

po uplynutí 30 dní od zahájenia prác,

1. tretiu faktúru vo výške 30 % z celkovej ceny diela ............... **EUR s DPH** vystaví dodávateľ

po uplynutí 60 dní po ukončení a odovzdaní diela a odstránení všetkých nedostatkov.

4. Splatnosť faktúr je 30 dní od ich doručenia objednávateľovi.

5. Jednotlivé faktúry budú obsahovať:

* číslo faktúry, resp. daňového dokladu
* označenie objednávateľa a zhotoviteľa, peňažný ústav, číslo účtu
* IČO, DIČ, IČ DPH objednávateľa
* IČO, DIČ, IČ DPH zhotoviteľa
* IBAN kód
* zdaniteľné obdobie
* deň odoslania a splatnosti faktúry
* fakturovanú sumu bez DPH, čiastku DPH a celkovú fakturovanú sumu s DPH
* pečiatku a podpis oprávneného zástupcu zhotoviteľa
* prílohou konečnej faktúry bude súpis vykonaných prác a dodávok
* prílohou konečnej faktúry bude aj protokol o odovzdaní a prevzatí diela
* súpis vykonaných prác bude potvrdený objednávateľom.

**Čl. V.**

**Doba plnenia**

1. Dielo podľa čl III. tejto zmluvy bude dodané a zmontované a zmluva splnená v termíne do 180 dní **od nadobudnutia účinnosti tejto zmluvy** a následného potvrdenia dispozičného výkresu a úhrady 1. čiastkovej faktúry. Pri splnení podmienok podľa predošlej vety budú práce na diele zhotoviteľom zahájené a ukončené podľa nižšie uvedenej tabuľky:

|  |  |  |
| --- | --- | --- |
| Typ výťahu / označení | Zahájenie montáže konkrétneho výťahu | Ukončenie montáže a odovzdanie diela / konkrétneho výťahu |
| …………………………………..………………………. | **130 dní od nadobudnutia účinnosti tejto zmluvy** a následného potvrdenia dispozičného výkresu a úhrady 1. čiastkovej faktúry | **170 dní od nadobudnutia účinnosti tejto zmluvy** a následného potvrdenia dispozičného výkresu a úhrady 1. čiastkovej faktúry |

## Termíny uvedené vyššie v bode 1. tohto článku sú pre zhotoviteľa záväzné za predpokladu, že objednávateľ zaistí v termíne do 129 dní od nadobudnutia účinnosti tejto zmluvy a následného potvrdenia dispozičného výkresu a úhrady 1. čiastkovej faktúry stavebnú pripravenosť a poskytne všetku potrebnú súčinnosť v rozsahu podľa prílohy č. 2 „Podmienky a požiadavky pre zaistenie montáže výťahu“, ktorá je neoddeliteľnou súčasťou tejto zmluvy. Ak nebude táto podmienka zo strany objednávateľa splnená, posúva sa termín uvedený vyššie v bode 1. tohto článku. Nový termín bude stanovený podľa aktuálnej montážnej kapacity zhotoviteľa a podľa dohody so zástupcom spoločnosti vykonávajúcou stavbu objektu.

## Objednávateľ v súčinnosti so zhotoviteľom výťahovej šachty sa zaväzuje odovzdať zhotoviteľovi podklady, na základe ktorých zhotoviteľ vypracuje dispozičný výkres, ktorý bude pred začatím vykonávania diela písomne odsúhlasený objednávateľom. Objednávateľ sa zaväzuje podklady pre vypracovávanie dispozičného výkresu odovzdať najneskôr do 10 dní od podpisu tejto zmluvy, ak tak už neurobil skôr. V prípade, že zhotoviteľ považuje podklady pre vypracovanie dispozičného výkresu výťahovej šachty za nevyhovujúce, nejasné alebo neúplné, zaväzuje sa objednávateľ tieto nedostatky v podkladoch odstrániť, pričom sa o dobu do odovzdania vyhovujúcich podkladov predlžuje termín dodania diela stanovený v bode 1. tohto článku. *Objednávateľ sa zaväzuje dispozičný výkres vypracovaný zhotoviteľom písomne odsúhlasiť do 5-tich dní od jeho obdržania od zhotoviteľa, prípadne v rovnakej lehote podať námietky a pripomienky*.

**Čl. VI.**

**Povinnosti zhotoviteľa**

1.Zhotoviteľ sa zaväzuje vykonávať práce kvalitne a dodržiavať rozsah príslušných právnych predpisov a noriem.

2. Zhotoviteľ sa zaväzuje vykonať dielo tak , aby objednávateľovi nevznikla škoda z titulu

neplnenia si povinnosti zhotoviteľom.

3. Zhotoviteľ sa zaväzuje informovať objednávateľa o zmenách, ktoré nastanú pri realizácii diela.

4. Zhotoviteľ bude pri plnení predmetu tejto zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy.

Zhotoviteľ sa bude riadiť :

* Východiskovými podkladmi a pokynmi objednávateľa.
* Zápismi a dohodami oprávnených zástupcov zmluvných strán vo forme dodatkov k tejto zmluve.
* Rozhodnutiami a vyjadreniami príslušných orgánov štátnej správy.

5. Po celú dobu vykonávania diela v priestore staveniska zaistí zhotoviteľ bezpečnosť práce a prevádzky, hlavne dodržovanie predpisov o bezpečnosti a ochrane zdravia pri práci a predpisov požiarnej ochrany na pracovisku a ekológie a zodpovedá za škody vzniknuté ich porušením sebe, objednávateľovi alebo tretím osobám. Objednávateľ je oprávnený dať zhotoviteľovi príkaz k odstráneniu nedostatkov a pokiaľ nebudú v stanovenej lehote odstránené, je oprávnený vydať príkaz k prerušeniu prác na diele do doby ich odstránenia. Po uplynutí lehoty je oprávnený tieto nedostatky odstrániť sám alebo prostredníctvom tretej osoby a náklady s tým spojené je povinný uhradiť zhotoviteľ.

6. Zhotoviteľ je povinný udržovať na stavenisku poriadok a čistotu, priebežne odstraňovať na svoje náklady všetky obaly, odpady, suť a nečistoty vzniknuté pri vykonávaní diela, a to v súlade so zákonom č. 223/2001 Z. z. o odpadoch, zákonom č. 50/1976 Z. z. o územnom plánovaní a stavebnom poriadku (stavebný zákon) a všetkými ostatnými súvisiacimi právnymi predpisy.

7. Zhotoviteľ je povinný bezprostredne odstraňovať všetky znečistenia a poškodenia komunikácií, ku ktorým dôjde jeho činnosťou v priebehu vykonávania diela, ako vyplýva z príslušných zákonov. Objednávateľ je oprávnený dať zhotoviteľovi príkaz k odstráneniu nedostatkov a pokiaľ nebudú v stanovenej lehote odstránené , je oprávnený dať príkaz k prerušeniu prác na diele do doby ich odstránenia. Po uplynutí tejto lehoty je oprávnený tieto nedostatky odstrániť sám alebo prostredníctvom tretej osoby a náklady s tým spojené je povinný uhradiť zhotoviteľ.

8. Zhotoviteľ zodpovedá za všetky škody na stavbe, zariadeniach a pozemkoch, ako aj za škody vzniknuté tretím osobám a na veciach pri realizácii prác, ktoré vykonáva zhotoviteľ, bez ohľadu na to či tieto boli vykonávané jeho zamestnancami alebo ním poverenými 3. osobami alebo subdodávateľmi. Zhotoviteľ sa zaväzuje, že akúkoľvek ním spôsobenú, alebo zapríčinenú škodu pri realizácii diela odstráni tak, že uvedie poškodenú časť diela do pôvodného stavu, alebo zaplatí náhradu škody v plnej výške. Náhradu škody je objednávateľ oprávnený jednostranne si započítať so sumou zádržného alebo odpočítať si z čiastky fakturovanej zhotoviteľom.

9. Zhotoviteľ je povinný najneskôr pri podpise zmluvy o dielo predložiť objednávateľovi doklad preukazujúci uzavretie zmluvy o poistení zodpovednosti za škodu na sumu najmenej 60 000,- €. Doklad preukazujúci uzavretie zmluvy o poistení zodpovednosti za škodu sa stane Prílohou č. 3 tejto zmluvy.

10. Objednávateľ má právo na kontrolu a zisťovanie alkoholu v dychu pracovníkov na stavbe. Za

požívanie alkoholických nápojov, alebo omamných látok alebo psychotropných látok a za odmietnutie podrobiť sa skúške na prítomnosť alkoholu, omamnej látky alebo psychotropnej látky hrozí zhotoviteľovi pokuta vo výške 500,- EUR (slovom: pätsto EUR) za každého zamestnanca a pracovníka personálu zhotoviteľa, u ktorého sa zistí naplnenie podmienok tohto bodu a článku zmluvy.

11. Objednávateľ je oprávnený kontrolovať dielo počas jeho realizácie.

**Čl. VII.**

**Povinnosti objednávateľa**

1. Objednávateľ je povinný sprístupniť zhotoviteľovi objekt na výkon činnosti podľa čl. II. tejto zmluvy.

2. Objednávateľ zabezpečí miestnosť na uskladnenie materiálu min. 4 x 4 m.

3 Objednávateľ zabezpečí SIM kartu do GSM brány a revíznu správu od hl. prívodu el. energie k výťahu.

4. Objednávateľ zabezpečí prostredníctvom zhotoviteľa výťahovej šachty vyspravenie šachtových dvier a stavebné práce s tým súvisiace.

 **Čl. VIII.**

**Montážny denník**

1. Zhotoviteľ sa zaväzuje viesť pri vykonávaní diela montážny denník, ktorý bude k dispozícii vrátane možnosti vykonávať v ňom záznamy taktiež zástupcom objednávateľa.

2. Záznamy vykonávané zástupcami objednávateľa a zhotoviteľa musia byt uskutočnené vždy s uvedením dátumu a podpisu osoby, ktorá záznam vykonala. Objednávateľ a zhotoviteľ prostredníctvom oprávnených osôb sú povinní pravidelne kontrolovať záznamy v montážnom denníku a kontrolu sú povinní potvrdiť vždy svojim menom a priezviskom, podpisom s uvedením dátumu, event. hodiny.

3. Do montážneho denníka môžu robiť záznamy oprávnené osoby :

za objednávateľa: Ing. Ján Mihál, č. tel +421917040373

za zhotoviteľa: .........................., mob.: ...........................

**Čl. IX**

**Záruka a reklamácie**

1. Zhotoviteľ poskytne objednávateľovi záruku za akosť. Touto zárukou sa zaväzuje, že dielo bude mať po celú dobu trvania záručnej doby vlastnosti dohodnuté zmluvou o dielo a bude plne funkčné a spôsobilé k užívaniu.

2. Dĺžka trvania záručnej doby začína plynúť dňom odovzdania, resp. prevzatia diela podpísaním príslušného protokolu.

3. Dĺžka záručnej doby je nasledovná na:

rozvádzače 60 mesiacov

pevné časti 60 mesiacov

frekvenčný menič 60 mesiacov

pohyblivé časti 60 mesiacov

montáž 60 mesiacov

4. Do dĺžky trvania záručnej doby danej časti diela, resp. zariadenia sa nepočíta doba od uplatnenia vady do jej odstránenia, tzn. že po túto dobu záručná doba nebeží.

5. Odstránenie záručných vád objednávateľ uplatní u zhotoviteľa bezodkladne po ich zistení, najneskôr do konca záručnej doby, a to písomnou formou. Za platné oznámenie je považované aj jeho zaslanie faxom alebo mailom. Toto písomné oznámenie je považované za výzvu k odstráneniu v ňom uvedenej vady, ak nie je v ňom uvedený iný nárok.

6. Zhotoviteľ je počas záručnej doby povinný po písomnom oznámení obstarávateľa reagovať na prípadné reklamované vady a to do troch dní od obdržania oznámenia.

7. Ak zhotoviteľ nedodrží povinnosť odstrániť reklamované vady diela , môže objednávateľ zabezpečiť odstránenie reklamovaných vád treťou osobou, pričom zhotoviteľ bude znášať všetky vzniknuté náklady.

8. V prípade vád havarijného charakteru zabezpečí zhotoviteľ ich odstránenie do 24 hod. po písomnom nahlásení.

**Čl. X.**

**Odovzdanie diela**

1. Zhotoviteľ vyzve preukázateľným spôsobom objednávateľa v predstihu min. troch kalendárnych dní k prevzatiu diela.

2. Objednávateľ je povinný dokončené dielo prevziať.

3. Zhotoviteľ predloží pri odovzdávaní diela technickú dokumentáciu a certifikáty od namontovaných dielov.

4. O odovzdaní a prevzatí diela je zhotoviteľ povinný spísať preberací protokol v 4 - och vyhotoveniach, z ktorých po 2 vyhotoveniach dostanú obe zmluvné strany. Preberací protokol musí byť podpísaný oprávnenými zástupcami obidvoch zmluvných strán.

5. Preberací protokol bude obsahovať najmä:

* základné údaje o diele
* zhodnotenie akosti zhotoveného diela
* súpis zistených vád a nedorobkov
* lehoty na odstránenie vád a nedorobkov
* zoznam odovzdávaných dokladov
* prehlásenie zmluvných strán o tom, že zhotoviteľ dielo odovzdáva a objednávateľ dielo preberá
* podpisy oprávnených zástupcov zmluvných strán
* konštatovanie, že dňom odovzdania a prevzatia diela začína plynúť záručná doba a dĺžku jej trvania
* termín, do ktorého je zhotoviteľ povinný vyprázdniť stavenisko
* prehlásenie objednávateľa, že umožní zhotoviteľovi vstup na pracovisko - do objektu až do odstránenia vád a nedorobkov.

6. Zhotoviteľ je povinný odstrániť vady a nedorobky konštatované v protokole o odovzdaní diela v dohodnutých termínoch (vady a nedorobky riadne dokončeného diela), resp. do náhradného termínu odovzdania, resp. prevzatia diela (ak je dielo neprevzaté objednávateľom z viny zhotoviteľa).

7. Objednávateľ si vyhradzuje právo nepreviať dielo od zhotoviteľa v prípade, že nebude zrealizované v dohodnutom rozsahu a kvalite.

8. V prípade omeškania s odovzdaním diela je zhotoviteľ povinný zaplatiť zmluvnú pokutu vo výške 0,05% z nedokončených prác a z ceny diela bez DPH za každý deň omeškania. Náhrada škody nie je dotknutá zaplatením zmluvnej pokuty.

9. Ak sa dostane objednávateľ do omeškania so zaplatením faktúr , je povinný zaplatiť zhotoviteľovi úrok z omeškania vo výške určenej vl. nar. č. 87/1995 Z.z. v platnom znení.

10. Dielo sa považuje za dokončené, ak je vykonané riadne a v rozsahu podľa technickej špecifikácie priloženej k zmluve o dielo ako príloha č. 1.

11. Súčasťou diela je prevádzková dokumentácia svojim obsahom zodpovedajúca rozsahu diela a je uvedená v protokole o odovzdaní diela.

12. Momentom odovzdania a prevzatia diela na základe protokolu prechádza na objednávateľa nebezpečenstvo škody na zhotovenom diele a vlastnícke právo k dielu na objednávateľa.

13. Zhotoviteľ   pripraví dielo  na odovzdanie v súčinnosti so zhotoviteľom výťahovej šachty  tak, aby objednávateľovi bolo dielo odovzdané spolu ako jeden celok stavebná časť- výťahová šachta a technologická časť – dodávka výťahu.

**Článok XI.**

**Sankcie a zmluvné pokuty**

1. Ak zhotoviteľ neprevzal stavenisko alebo je v omeškaní s nástupom a začatím prác a dodávok podľa tejto zmluvy má objednávateľ právo na zaplatenie zmluvnej pokuty vo výške 100,00 Eur za každý aj začatý deň omeškania.

2. V prípade omeškania zhotoviteľa s riadnym a včasným protokolárnym odovzdaním diela podľa **čl. V. (Doba plnenia) a čl. X. (Odovzdanie diela)** tejto zmluvy má objednávateľ právo na zaplatenie zmluvnej pokuty vo výške 100,00 Eur za každý aj začatý deň omeškania.

3. Ak bude zhotoviteľ v omeškaní s riadnym a včasným odstránením vád a nedorobkov oznámených objednávateľom počas realizácie diela alebo uvedených v protokole o odovzdaní a prevzatí diela alebo zistených v záručnej dobe je zhotoviteľ povinný zaplatiť objednávateľovi zmluvnú pokutu vo výške 100,- € za každý ajzačatý deň omeškania až do ich riadneho odstránenia, a to za každú vadu samostatne.

4. V prípade omeškania objednávateľa so splnením svojho peňažného záväzku akéhokoľvek druhu, vyplývajúceho z tejto zmluvy má zhotoviteľ právo naúrok z omeškania vo výške 0,05% z dlhovanej čiastky za každý deň omeškania.

5. Zmluvnými pokutami dohodnutými v tejto zmluve nie je dotknutý nárok zmluvných strán na náhradu škody v plnom rozsahu, a to aj keby táto presahovala výšku zmluvnej pokuty.

6. Zmluvné strany vyhlasujú, že zmluvné pokuty dohodnuté v tejto zmluve považujú za primerané.

7. Zhotoviteľ nesmie bez predchádzajúceho súhlasu objednávateľa preniesť záväzky alebo pohľadávky zo zmluvy na tretiu osobu. Zhotoviteľ je ale oprávnený povinnosti zo zmluvy realizovať prostredníctvom subdodávateľov, v súlade s touto zmluvou.

**Čl. XII**

**Okolnosti vylučujúce zodpovednosť (vyššia moc) a odstúpenie od zmluvy**

1. Za vyššiu moc sa považujú prípady, ktoré nie sú závislé od vôle zmluvných strán, tieto ani nemôžu ovplyvniť ich vznik, trvanie, intenzitu alebo zánik, napr. živelné pohromy, vojna, štrajk, zmena právnych predpisov, zásahy štátnych orgánov a pod.
2. Pre účely tejto zmluvy sa za okolnosti vylučujúce zodpovednosť prijíma právna úprava podľa § 374 Obchodného zákonníka.
3. Každá zmluvná strana má právo odstúpiť od zmluvy, ak sa splnenie tejto zmluvy stane nemožným pre okolnosti vylučujúce zodpovednosť, a to písomným oznámením zaslaným druhej strane do dvoch mesiacov od vzniku takýchto okolností. Účinky odstúpenia v takom prípade nastanú dňom doručenia oznámenia a skutočnosťou, že tieto okolnosti trvajú.
4. V prípade prerušenia alebo zastavenia prác na diele z dôvodov uvedených v tomto článku je zhotoviteľ povinný obratom vykonať také opatrenia a zabezpečenia diela, aby nedošlo k jeho zničeniu, poškodeniu, odcudzeniu alebo k inej škode. Rozsah, spôsob a úhrada nákladov bude dohodnutá zmluvnými stranami pred vykonaním zabezpečovacích prác. Návrh predloží zhotoviteľ.
5. Mimoriadne ukončenie tohto zmluvného vzťahu nastane dohodou zmluvných strán v písomnej forme alebo odstúpením od zmluvy. V prípade akéhokoľvek spôsobu skončenia tohto zmluvného vzťahu, objednávateľ vysporiada pohľadávky zhotoviteľa podľa bodu 8. tohto článku zmluvy. Od zmluvy môže odstúpiť každá zo zmluvných strán v prípadoch podstatného porušenia zmluvy. Na účely tejto zmluvy sa za podstatné porušenie zmluvy považuje najmä, nie však výlučne:
6. preukázané porušenie právnych predpisov, súvisiacich s činnosťou  zmluvných strán,
7. opakované porušenie povinností a záväzkov zmluvných strán, vyplývajúcich z tejto zmluvy,
8. zastavenie realizácie diela zhotoviteľom, pričom toto zastavenie nie je z dôvodu na strane objednávateľa,
9. opakované realizovanie diela alebo jeho časti s vadami,
10. nedodržiavanie harmonogramu prác zhotoviteľom.
11. Objednávateľ môže odstúpiť od tejto zmluvy o dielo aj v prípade, ak bude na majetok zhotoviteľa vyhlásené konkurzné alebo reštrukturalizačné konanie a v prípade, ak zhotoviteľ prestane spĺňať podmienky účasti. Objednávateľ je oprávnený odstúpiť o zmluvy aj v prípade, ak nastane situácia podľa § 19 zákona č. 345/20115 Z. z. o verejnom obstarávaní a o zmene a doplnení niektorých zákonov v znení neskorších predpisov.
12. V prípade vzniku dôvodov na odstúpenie od zmluvy je zmluvná strana oprávnená odstúpiť bez zbytočného odkladu po tom, ako sa o tomto porušení dozvedela.
13. Odstúpenie od zmluvy je účinné dňom doručenia písomného oznámenia o odstúpení od zmluvy druhej zmluvnej strane. Odstúpením od zmluvy zanikajú všetky práva a povinnosti zmluvných strán zo zmluvy okrem nárokov na náhradu škody, nárokov na zmluvné pokuty a zákonné sankcie, ktoré sa týkajú konania, resp. opomenutia zmluvnej strany pred účinnosťou odstúpenia od zmluvy, resp. po účinnosti odstúpenia od zmluvy, pokiaľ ide o povinnosti súvisiace s odvozom odpadov a čistením priestorov objednávateľa a nárokov vyplývajúcich z ustanovení tejto zmluvy o poskytovaní záruky a zodpovednosti za vady tých častí diela, ktoré boli do odstúpenia zrealizované.
14. Vysporiadanie pohľadávok z titulu odstúpenia od zmluvy:

 a) časť dodaného a zhotoveného diela, uhradeného objednávateľom sa stáva vlastníctvom objednávateľa,

 b) objednávateľ je povinný uhradiť zhotoviteľovi cenu tých častí diela, ktoré boli riadne dodané, zhotovené, resp. poskytnuté a odsúhlasené objednávateľom do dňa nadobudnutia účinkov odstúpenia od zmluvy,

 c) po odsúhlasení zoznamu zhotovených prác podľa písm. b) tohto bodu zmluvy zhotoviteľ vystaví vyúčtovaciu faktúru s lehotou splatnosti 30 dní od doručenia objednávateľovi.

**Čl. XIII.**

**Zverejňovanie údajov**

1. Objednávateľ v súvislosti s povinnosťou zverejnenia zmluvy podľa § 47a Občianskeho zákonníka a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov zabezpečí ochranu práv zhotoviteľa vyplývajúcich z § 17 Obchodného zákonníka týkajúcich sa obchodného tajomstva a § 11 Občianskeho zákonníka, týkajúceho sa práv na ochranu osobnosti (ďalej len „právne predpisy“).

2. Objednávateľ konkrétne zabezpečí ochranu (anonymizáciu) tých ustanovení zmluvy o dielo (vrátane jej príloh), ktoré:

a) zhotoviteľ oddelí od ostatných záznamov krycím listom pevne zviazaným so záznamami obsahujúcimi údaje majúce charakter obchodného tajomstva alebo

b) zhotoviteľ označí odtlačkom pečiatky umiestnenom v texte, prípadne pred a za uceleným textom, ktorý obsahuje informácie chránené v podmienkach zhotoviteľa ako obchodné tajomstvo,

c) obsahujú údaje o bankovom spojení a čísle účtu zhotoviteľa.

d) obsahuje údaje spojené s osobou (napr. titul, meno, priezvisko, číslo kontaktu, pracovná pozícia zamestnanca uvedená v zmluve), a to v prípade, ak táto osoba so sprístupnením týchto informácií nesúhlasí.

**Čl. XIV.**

**Záverečné ustanovenia**

1. Zhotoviteľ prehlasuje, že:
* prečítal, preveril a pochopil všetky podmienky realizácie tejto zmluvy o dielo so všetkými

 časťami a prílohami a tieto neobmedzene uznal,

* potrebné výkony sú mu jasné a bez námietok známe,
* na základe svojich schopností, technického vybavenia a personálu, ktorý má k dispozícii je schopný uskutočniť dielo bezporuchovo, kompletne a funkčne podľa všetkých príslušných STN v stanovených lehotách, termínoch a kvalite.
1. Zhotoviteľ nesmie z vlastného podnetu zastaviť práce a opustiť stavenisko, v opačnom prípade znáša všetky následky a škody s tým spojené, nakoľko sa to považuje za podstatné porušenie zmluvných podmienok.
2. Objednávateľ je oprávnený jednostranne započítať pohľadávku zhotoviteľa so svojimi pohľadávkami voči zhotoviteľovi, ktoré mu vzniknú zo škôd spôsobených zhotoviteľom alebo sankcií voči zhotoviteľovi alebo z iných záväzkov zhotoviteľa voči objednávateľovi a zhotoviteľ k tomu týmto dáva objednávateľovi svoj súhlas.
3. Zhotoviteľ môže postúpiť akékoľvek práva a povinnosti z tejto zmluvy vrátane postúpenia pohľadávky vzniknutej podľa tejto zmluvy alebo s ňou súvisiacej na tretie osoby len s predchádzajúcim písomným súhlasom objednávateľa.
4. Táto zmluva sa riadi právom Slovenskej republiky. V prípade, ak by sa niektoré z ustanovení tejto zmluvy stalo neplatným, táto skutočnosť nespôsobuje neplatnosť ostatných ustanovení tejto zmluvy.

6. Akékoľvek zmeny alebo doplnky k tejto zmluve je možné robiť len po predchádzajúcom odsúhlasení zmluvných strán vo forme písomného dodatku.

 7. Táto zmluva sa vyhotovuje v dvoch vyhotoveniach, z ktorých jedno dostane objednávateľ a jedno vyhotovenie zhotoviteľ.

 8. Táto zmluva nadobúda platnosť dňom jej podpisu oprávnenými zástupcami obidvoch zmluvných strán.

9. Táto zmluva nadobúda účinnosť zmluvy jej zverejnením na webovom sídle objednávateľa v zmysle § 47a Občianskeho zákonníka v znení neskorších predpisov a § 5a zákona č. 211/2000 Z. z. .

V ............................................., dňa .......................

**Za objednávateľa:** ...................................................................

Ing. Mgr. Martin Džačovský, primátor mesta

V ............................................., dňa .......................

**Za zhotoviteľa:** ................................................

xxxxxxxxxxxxxxxxxxxxxx, konateľ

Príloha č. 1 k Zmluve o dielo - Technická špecifikácia výťahu

Príloha č. 2 k Zmluve o dielo - Podmienky a požiadavky pre zaistenie montáže výťahu

Príloha č. 3 k Zmluve o dielo – Poistná zmluva

Príloha č. 4 k zmluve o dielo - Časový harmonogram postupu prác